CELEX: 62014CN0574
Language: sk
Date: 2014-12-11 00:00:00
Title: Vec C-574/14: Návrh na začatie prejudiciálneho konania, ktorý podal Sąd Najwyższy (Poľsko) 11. decembra 2014 – PGE Górnictwo i Energetyka Konwencjonalna S.A./Prezes Urzędu Regulacji Energetyki

16.3.2015   
            
            
               SK
            
            
               Úradný vestník Európskej únie
            
            
               C 89/2
            
         Návrh na začatie prejudiciálneho konania, ktorý podal Sąd Najwyższy (Poľsko) 11. decembra 2014 – PGE Górnictwo i Energetyka Konwencjonalna S.A./Prezes Urzędu Regulacji Energetyki
   (Vec C-574/14)
   (2015/C 089/03)
   Jazyk konania: poľština
   
      Vnútroštátny súd, ktorý podal návrh na začatie prejudiciálneho konania
   
   Sąd Najwyższy
   
      Účastníci konania pred vnútroštátnym súdom
   
   
      Žalobkyňa: PGE Górnictwo i Energetyka Konwencjonalna S.A.
   
      Žalovaný: Prezes Urzędu Regulacji Energetyki
   
      Prejudiciálne otázky
   
   
               1.
            
            
               Treba článok 107 [ZFEÚ] v spojení s článkom 4 ods. 3 [ZEÚ] a s článkom 4 ods. 2 rozhodnutia Komisie z 25. septembra 2007 (1) vykladať v tom zmysle, že keď Európska komisia klasifikuje štátnu pomoc ako zlučiteľnú so spoločným trhom, vnútroštátny súd nie je oprávnený overovať, či sú vnútroštátne predpisy, ktoré sa považovali za povolenú štátnu pomoc, v súlade s úvahami oznámenia Komisie o metodike pre analýzu štátnej pomoci v súvislosti s uviaznutými nákladmi (ďalej len „metodika“)?
            
         
               2.
            
            
               Treba článok 107 [ZFEÚ] v spojení s článkom 4 ods. 3 [ZEÚ] a s článkom 4 ods. 1 a 2 rozhodnutia Komisie z 25. septembra 2007 v kontexte bodov 3.3 a 4.2 metodiky vykladať v tom zmysle, že pri realizácii programu štátnej pomoci, ktorého zlučiteľnosť so spoločným trhom konštatovala Európska komisia, sa každoročná korekcia uviaznutých nákladov vo vzťahu k výrobcom, ktorí sú súčasťou skupiny, uskutoční za predpokladu, že rozhodujúce je len členstvo výrobcu v skupine podľa stavu v zmysle príloh právneho aktu, ktorý preskúmala Európska komisia alebo treba každý rok, keď sa uskutočňuje korekcia uviaznutých nákladov, preskúmať, či je subjekt, ktorý je príjemcom programu štátnej pomoci spojeného s uviaznutými nákladmi, počas tohto obdobia naozaj členom skupiny, do ktorej patria aj iní výrobcovia zaradení do programu pomoci?
            
         
      (1)  Rozhodnutie Komisie z 25. septembra 2007 vo veci štátnej pomoci poskytnutej Poľskom v rámci dlhodobých zmlúv o predaji kapacít a elektrickej energie a štátnej pomoci, ktorú Poľsko plánuje poskytnúť v rámci kompenzácie za dobrovoľné vypovedanie dlhodobých zmlúv o predaji kapacít a elektrickej energie (Ú. v. EÚ L 83, 2009, s. 1).